Nuwejaar eis talle in stormlope – praag.co.za — 20 jaar jonk!
Nuwejaar eis talle in stormlope
Die stad van Kaapstad het mense gewaarsku dat hy streng sal optree teen mense wat aan hulle aan misdrywe skuldig maak met vanjaar se Tweede Nuwejaar-vieringe en die Klopse-karnaval, wat in die stad plaasvind.
Die stadsraad het meer as R3 miljoen vir die feesvieringe bewillig, waaraan meer as 13 000 mense en 70 Klopse groepe sal deelneem. Verskeie paaie in die middestad is vir verkeer gesluit, en duisende toeskouers sal na verwagting die verrigtinge bywoon.
Die optog begin op die hoek van Keizersgracht en Tennantstraat en eindig in Rosestraat in die Bo-Kaap.
Tien mense, onder wie vier kinders, is intussen dood en 120 beseer in 'n stormloop Oujaarsdagaand gedurende 'n kerkdiens in die Angolese hoofstad, Luanda.
Volgens owerhede is die slagoffers deur 'n skare mense vertrap nadat slegs twee van die hekke na die Cidadela Desportiva-stadion oopgemaak is.
Sowat 70 000 mense is vir die diens van die Universal Church of the Kingdom of God verwag, maar heelwat meer het opgedaag. Volgens nooddienste het van die slagoffers versmoor.
Die Ivoorkus sal drie dae lank rou nadat 'n stormloop tydens nuwejaarsvieringe minstens 60 mense se lewens geëis het.
Tientalle ander is beseer toe 'n groep mense bymekaar gekom het om vuurwerkvertonings in die hoofstad, Abidjan, te geniet.
'n Fotograaf vir AFP sê talle kinders is in die voorval beseer. Die verslaggewer sê die stormloop het by die stad se stadion plaasgevind.